Document ID: 31989R2141

*****
ΚΑΝΟΝΙΣΜΟΣ (ΕΟΚ) αριθ. 2141/89 ΤΗΣ ΕΠΙΤΡΟΠΗΣ
της 14ης Ιουλίου 1989
για την κατάταξη ορισμένων εμπορευμάτων στους κωδικούς 3921 11 00 και 4810 12 00 της συνδυασμένης ονοματολογίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), όπως τροποποιήθηκε τελευταία από τον κανονισμό (ΕΟΚ) αριθ. 1672/89 (2), και ιδίως το άρθρο 9,
Εκτιμώντας:
ότι, για να εξασφαλιστεί η ομοιόμορφη εφαρμογή της συνδυασμένης ονοματολογίας που περιλαμβάνεται στο παράρτημα του προαναφερθέντος κανονισμού (ΕΟΚ) αριθ. 2658/87, θα πρέπει να θεσπιστούν διατάξεις για τη δασμολογική κατάταξη των ακολούθων εμπορευμάτων:
1. Ελαφριές πλάκες-διαφράγματα, τετράγωνες ή ορθογώνιες, που αποτελούνται από μια πλάκα διογκωμένου πολυστυρολίου και καλύπτονται στις δύο πλευρές από φύλλο χαρτιού. Το συνολικό πάχος του χαρτιού είναι μικρότερο του 10 % του συνολικού πάχους του προϊόντος.
2. Ελαφριές πλάκες-διαφράγματα, τετράγωνες ή ορθογώνιες, που αποτελούνται από ένα στρώμα διογκωμένου πολυστυρολίου και καλύπτονται στις δύο πλευρές από φύλλο άσπρου χαρτιού επιχρισμένου με καολίνη, χωρίς ίνες, που λαμβάνονται με μηχανική μέθοδο και με βάρος κατά τετραγωνικό μέτρο που υπερβαίνει τα 150 g. Το συνολικό πάχος του χαρτιού είναι τουλάχιστον ίσο με το 10 % του συνολικού πάχους του προϊόντος·
ότι η συνδυασμένη ονοματολογία, που επισυνάπτεται στον κανονισμό (ΕΟΚ) αριθ. 2658/87 που προαναφέρθηκε, περιλαμβάνει στον κωδικό 3921 11 00 τις «άλλες πλάκες, φύλλα, μεμβράνες, ταινίες και λουρίδες από πλαστικές ύλες, κυψελώδεις, από πολυμερή του στυρολίου» και στον κωδικό 4810 12 00 τα «χαρτιά και χαρτόνια επιχρισμένα με καολίνη ή με άλλες ανόργανες ουσίες, σε κυλίνδρους ή σε φύλλα, των τύπων που χρησιμοποιούνται για τη γραφή, την εκτύπωση ή άλλους γραφικούς σκοπούς, χωρίς ίνες που λαμβάνονται με μηχανική μέθοδο ή των οποίων το 10 % κατ' ανώτατο όριο, κατά βάρος της ολικής ινώδους σύνθεσης αποτελείται από τέτοιες ίνες, με βάρος κατά m2 που δεν υπερβαίνει τα 150 g· ότι οι κωδικοί αυτοί θα πρέπει να ληφθούν υπόψη για την κατάταξη των προαναφερθέντων εμπορευμάτων·
ότι τα εμπορεύματα που προαναφέρθηκαν αποτελούνται από δύο διαφορετικές ύλες και ότι πρέπει να καταταχθούν, κατ' εφαρμογή του γενικού κανόνα 3 στοιχείο β) για την ερμηνεία της συνδυασμένης ονοματολογίας, σύμφωνα με την ύλη που τους προσδίδει τον ουσιώδη χαρακτήρα·
ότι, προφανώς, τα εμπορεύματα αυτά μπορούν να υπαχθούν μόνο στο κεφάλαιο 39 ή στο κεφάλαιο 48 ανάλογα με τη σύνθεσή τους· ότι είναι μάλλον σκόπιμο να καθοριστούν τα όρια μεταξύ αυτών των δύο κεφαλαίων βάσει του κριτηρίου του συνολικού πάχους των φύλλων χαρτιού που καλύπτουν τις δύο πλευρές της πλάκας ή του στρώματος πολυστυρολίου σε σχέση με το συνολικό πάχος του εμπορεύματος· ότι πρέπει να καθορισθεί το συνολικό αυτό πάχος του χαρτιού σε ποσοστό λιγότερο του 10 % (δασμολογική κατάταξη στο κεφάλαιο 39) ή σε ποσοστό 10 % ή περισσότερο (δασμολογική κατάταξη στο κεφάλαιο 48)·
ότι, με την επιφύλαξη των διατάξεων των σημειώσεων 10 του κεφαλαίου 39 και 7 του κεφαλαίου 48, το κριτήριο κατάταξης που εφαρμόζεται στον παρόντα κανονισμό εξακολουθεί να ισχύει ανεξάρτητα, αφενός, από το είδος της πλαστικής ύλης που περιλαμβάνεται στους κωδικούς ΣΟ 3921 11 00 έως 3921 19 90 και, αφετέρου, από το είδος του χαρτιού των οικείων κλάσεων του κεφαλαίου 48·
ότι ο παρών κανονισμός καλύπτει τα σημεία 1 και 2 του παραρτήματος του κανονισμού (ΕΟΚ) αριθ. 3564/88 της Επιτροπής της 16ης Νοεμβρίου 1988 για την κατάταξη ορισμένων εμπορευμάτων στη συνδυασμένη ονοματολογία (3) και ότι συνεπώς πρέπει να διαγραφούν·
ότι η Επιτροπή Ονοματολογίας δεν διατύπωσε γνώμη στην προθεσμία που έθεσε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα εμπορεύματα που αναφέρονται παρακάτω, κατατάσσονται στους κωδικούς της συνδυασμένης ονοματολογίας που αναγράφονται σε καθένα από αυτά:
1.2 // 1. Ελαφριές πλάκες-διαφράγματα, τετράγωνες ή ορθογώνιες, που αποτελούνται από μια πλάκα διογκωμένου πολυστυρολίου και καλύπτονται στις δύο πλευρές από φύλλο χαρτιού. Το συνολικό πάχος του χαρτιού είναι μικρότερο του 10 % του συνολικού πάχους του προϊόντος // 3921 11 00
// 2. Ελαφριές πλάκες-διαφράγματα, τετράγωνες ή ορθογώνιες, που αποτελούνται από ένα στρώμα διογκωμένου πολυστυρολίου και καλύπτονται στις δύο πλευρές από φύλλο άσπρου χαρτιού επιχρισμένο με καολίνη, χωρίς ίνες, που λαμβάνονται με μηχανική μέθοδο και με βάρος κατά μέτρο που υπερβαίνει τα 150 g. Το συνολικό πάχος του χαρτιού είναι τουλάχιστον ίσο με το 10 % του συνολικού πάχους του προϊόντος // 4810 12 00
Άρθρο 2
Τα σημεία 1 και 2 του παραρτήματος του κανονισμού (ΕΟΚ) αριθ. 3564/88 καταργούνται.
Άρθρο 3
Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Ιουλίου 1989.

Labels: 3
1